Nå kan Nord-Korea starte gruvedrift på Svalbard

Nord-Korea har undertegnet Svalbard-traktaten. Det gir landet rett til å starte økonomisk og industriell aktivitet på den norske øygruppen.

Nord-Korea kan bli det 43. landet som har undertegnet Svalbard-traktaten. Utenriksdepartementet i Oslo vil foreløpig ikke kommentere hvilke ambisjoner landet har på den norske øygruppen i Arktis. Berit Roald, Scanpix

3. feb. 2016 09:53 Sist oppdatert 3. februar 2016

Det statlige nord-koreanske nyhetsbyrået Korean Central News Agency melder at landet undertegnet Svalbard-traktaten 25. januar.

«Tiltredelsen av traktaten gir landet rett til å utøve økonomiske aktiviteter og forskning på Svalbard-øyene», heter det i en kort nyhetsbulletin fra byrået.

Nord-Koreas store leder Kim Jong-un er i ferd med å gjøre inntreden blant de internasjonale traktatunderskriverne på Svalbard. KCNA/Reuters/NTB Scanpix

Nettstedet The Independent Barents Observer var først til å omtale saken i Norge.

UD: — Ubekreftet nyhetsmelding

— Foreløpig har vi notert oss dette som en ubekreftet nyhetsmelding. Vi har ikke sett noe dokumentasjon på at landet har ratifisert Svalbard-traktaten, sier pressekontakt Ane Lunde i Utenriksdepartementet til Aftenposten.

Les også:

Les også Med støtte fra politikere, FN-sjefen og ledenede forskere det ikke spørsmål om Longyearbyen skal overleve, men hvordan

Hun opplyser at nye land som ratifiserer traktaten, må gjøre dette via protokollfører Frankrike. Den opprinnelige avtalen ble inngått mellom en rekke nasjoner i Paris 9. februar 1920.

— Frankrike vil da notifisere de andre traktatpartene, og det kan ta noe tid, forklarer Lunde.

Regulerer ikke forskning

Hun avviser påstanden fra Korean Central News Agency om at Svalbard-traktaten regulerer forskningsaktivitet.

— Underskrivelse av traktaten gir ikke noen eksklusiv rett til å drive forskning, sier hun. Det er norske myndigheter som gir særskilt tillatelse til forskning.

Har deponert store mengder såkorn

Det er høyst uvisst hvilke ambisjoner Nord-Korea har på den arktiske øygruppen.

130 meter oppi en fjellside på Svalbard ligger nedgangen til verdens frøhvelv. Høyt nok til å tåle at havet stiger. Interiørbildet fra hvelvet viser noen av kassene som står lagret der med frø fra Taiwan og Nord-Korea. Martin Slottemo Lyngstad

Landet har allerede deponert omfattende frømateriale i det internasjonale frøhvelvet på Svalbard.

Det kan stater gjøre uavhengig av om de er traktatmedlem eller ikke.

Det norske Utenriksdepartementet vil foreløpig ikke gi noen kommentar til hva Nord-Korea kan komme til å ha av aktivitet på Svalbard i fremtiden.

— Foreløpig er dette helt hypotetisk, og noe vi ikke vil si noe som helst om nå, sier Lunde.

Får rettigheter til fiske, jakt og industriell virksomhet

Traktaten slår fast at Svalbard er en del av kongeriket Norge, og at landene som underskriver den får like rettigheter til å drive blant annet fiske, jakt, maritim aktivitet, gruvevirksomhet og handel.

Kronikk:

Les også Mens kullvirksomheten er i krise, er behovet for norsk nærvær på Svalbard større enn på lenge

Det er ikke tillatt å opprette militærebaser i området, og utenlandsk, militær tilstedeværelse er ikke velkommen.

I dag er det kun Norge og Russland som utnytter retten til å utvinne kull.

Frøhvelvet på Svalbard kan redde oss etter dommedag:

Les også Her er Noas ark i Arktis

Ifølge The Independent Barents Observer skriver det statlige nyhetsbyrået i Nord-Korea at Svalbard har rike deponier av kull og andre ressurser. De vektlegger at havet rundt øygruppen er viktige fiskebanker. Dessuten blir det påpekt at en rekke land bruker Svalbard som utgangspunkt for ekspedisjoner i Arktis.

42 land har signert

Før Nord-Koreas eventuelle tiltredelse har 42 land hittil signert traktaten, ifølge Sysselmannens nettside.

På listen over dem som har signert finnes blant annet nasjoner som Afghanistan, Albania, Den Dominikanske Republikk, Egypt, India, Kina, Monaco, Saudi Arabia, Sør-Afrika, Sør-Korea og Venezuela.

Her er flere historier fra en øy som er noe helt for seg selv: